Nhar it-Tlieta li għadda l-Korea ta' Fuq (DPRK) wettqet test ballistiku ġdid bl-għan li ttejjeb il-kapaċità tagħha li tolqot miri li jkunu 'l bogħod minn xtutha f'każ ta' konflitt armat. Ir-raġġ tiegħu, li huwa ta' 4,000 kilometru ma jinkludix biss diversi pajjiżi Ażjatiċi, imma territorju Amerikan bħall-bażi militari ta' Guam. L-aktar aspett inkwetanti ta' dan l-avveniment huwa li dan segwa testijiet nukleari li saru fix-xhur li għaddew. Flimkien, dawn it-testijiet komplew jindikaw b'mod ċar l-intenzjoni tal-Gvern tal-Korea ta' Fuq li ssir potenza nukleari fi żmien qasir. Mhux se jkunu intimidati Kif wieħed jistenna, dan it-test tal-aħħar ma ntlaqa' tajjeb xejn mill-parti l-kbira tal-komunità internazzjonali, li mill-ewwel bdiet taħseb f'modi ġodda kif tiżola lill-Korea ta' Fuq ekonomikament bit-tama li tnaqqsilha l-kapaċità li tkompli tiffinanzja proġetti ta' din ix-xorta. Ewlenija fost il-kritiċi kienet il-Korea ta' Isfel li kienet il-pajjiż li żvela l-intenzjoni tal-ġar tiegħu li jagħmel dawn it-testijiet. Skont il-Ministeru għad-Difiża tal-Korea ta' Isfel, id-DPRK ippruvat tispara missila ta' raġġ intermedju tat-tip Musudan. Madankollu, jidher li l-missila splodiet ftit wara li xegħlu r-rockets tagħha. Dan kien l-aħħar fost diversi fallimenti tal-Korea ta' Fuq li f'April tilfet tliet missili oħra tal-istess tip f'testijiet simili. Minkejja dan il-falliment, il-Korea ta' Isfel sostniet li għadha tikkunsidra lill-Korea ta' Fuq bħala theddida għall-paċi u esprimiet l-intenzjoni tagħha li tibqa' fi stat ta' allert biex tkun lesta għal kull tip ta' att aggressiv li jista' jsir fil-konfront tagħha. Barra minn hekk, il-Korea ta' Isfel ikkonfermat li se żżomm mal-politika tradizzjonali li tinjora t-talbiet tal-ġar reklużżiv tagħha li ried li din ma tibqax tipparteċipa f'eżerċizzji militari mal-Istati Uniti qrib it-territorju tad-DPRK. Il-Gvern tal-Korea ta' Fuq kien għamel din it-talba b'theddida li dawn l-eżerċizzji jistgħu jwasslu għal reazzjoni militari ħarxa. Madankollu, dan it-theddid kien meqjus mill-Korea ta' Isfel bħala konferma akbar tal-bżonn li jikkoperaw ma' alleati barranin biex jiddefendu l-interessi nazzjonali tagħhom. Pożizzjoni simili ħadha l-Gvern Ġappuniż li kkonferma li l-eżerċizzju militari li qiegħda twettaq il-Korea ta' Fuq mhumiex aċċettabbli għaliha hekk kif huma ta' theddida għall-paċi globali. Għaldaqstant, hija wkoll sostniet li se tfittex modi kif issaħħaħ il-koperazzjoni mal-alleati internazzjonali tagħha biex tikkontjeni l-ambizzjonijiet tal-Korea ta' Fuq. Miżuri speċjali Min-naħa tagħha, l-Istati Uniti fl-aħħar jiem ħadet passi ulterjuri biex tiżola lill-Korea ta' Fuq ekonomikament. Nhar l-Erbgħa li għadda, it-Dipartiment tat-Teżor Amerikan ikklassifika lil dan il-pajjiż bħala ġurisdizzjoni ta' tħassib fejn jidħol il-ħasil tal-flus. Din id-deċiżjoni ttieħdet b'konsegwenza tan-North Korea Sanctions and Policy Enhancement Act li daħal fis-seħħ fit-18 ta' Frar li għadda u li talab lit-Teżor biex, f'temp ta' sitt xhur, jiġġudika jekk il-Korea ta' Fuq hijiex sors ta' tħassib f'dan ir-rigward. Jekk il-konklużjoni tkun fl-affermattiv, kif fil-fatt kienet, ir-rapport tat-Teżor kellu jressaq rakkomandazzjoni biex jittieħdu miżuri speċjali ħalli dan il-pajjiż ikun iżolat mis-suq finanzjarju. Ir-rakkomandazzjonijiet tressqu kif ippjanat u huwa mistenni li dawn isiru liġi fil-ġimgħat li ġejjin. Dan qiegħed isir bit-tama li l-Istati Uniti tikkontrolla aktar l-influss ta' flus li deħlin minn taħt fil-pajjiż Ażjatiku u li qegħdin jiffinanzjaw eżerċizzi ballistiċi u nukleari li huma pprojbiti skont il-liġijiet internazzjonali. Tensjoni Ir-reazzjonijiet negattivi li kellhom dawn l-istati lejn il-Korea ta' Fuq ma kinux wisq sorprendenti hekk kif hemm ħafna preċedenti f'dan ir-rigward. Madankollu, hija interessanti l-pożizzjoni li qiegħda tieħu ċ-Ċina f'din il-kwistjoni hekk kif tradizzjonalment dan il-pajjiż kien alleat leali tal-Korea ta' Fuq. Nhar l-Erbgħa li għadda l-President taċ-Ċina Xi Jinping iltaqa' ma' Ri Su-Yong, l-uffiċjal tal-Partit tal-Ħaddiema tal-Korea ta' Fuq li huwa responsabbli għar-relazzjonijiet internazzjonali. F'kummenti li ta lill-midja wara l-laqgħa, Xi Jinping spjega li ċ-Ċina trid tara t-tensjonijiet fuq il-peniżola Koreana jonqsu malajr kemm jista' jkun. Barra minn hekk, huwa kkonferma li l-Gvern Ċiniż għadu jqis lil dan ir-reġjun bħala żona denuklearizzata, li jfisser li huwa se jirreżisti kull inizjattiva biex ikun hemm armamenti nukleari fuq il-peniżola Koreana. Huwa ċar li politika ta' din ix-xorta tikkuntrasta direttament ma' dik tal-Korea ta' Fuq. Għaldaqstant, osservaturi politiċi internazzjonali qegħdin iħossu li Xi għamel dawn il-kummenti biex juri biċ-ċar li pajjiżu mhux lest li jappoġġa lill-Koreani ta' Fuq jekk se jkomplu mexjin fuq din ir-rotta. Uffiċjalment, Ri mar iċ-Ċina biex jagħti rapport lill-President Xi dwar il-konklużjonijiet li ħarġu mill-kungress tal-Partit tal-Ħaddiema tal-Korea ta' Fuq li sar ftit tal-ġimgħat ilu. Madankollu, hemm spekulazzjoni qawwija li fil-verità l-Korea ta' Fuq qiegħda tipprova ttejjeb ir-relazzjonijiet tagħha maċ-Ċina. Fil-passat, il-gvernijiet taċ-Ċina u l-Korea ta' Fuq kienu alleati leali għal xulxin. Però, ir-relazzjoni ta' bejniethom bdiet tiddeterjora sostanzjalment matul dawn l-aħħar snin hekk kif il-Korea ta' Fuq għażlet li tibda tagħmel diversi testijiet nukleari b'motivazzjonijiet militari. Din id-deterjorazzjoni ħarġet b'mod ċar aktar kmieni din is-sena meta ċ-Ċina vvutat, flimkien mal-membri l-oħra tal-Kunsill ta' Sigurtà tan-Nazzjonijiet Uniti, favur Riżoluzzjoni 2270 (2016) li tgħid li t-test nukleari tas-6 ta' Jannar u l-varazzjoni tas-satellita tas-7 ta' Frar li għaddew kisru diversi riżoluzzjonijiet preċedenti li jipprojbixxu inizjattivi ta' din ix-xorta. B'konsegwenza, ir-Riżoluzzjoni 2270 (2016) wasslet għall-impożizzjoni ta' diversi sanzjonijiet ġodda li komplew jiżolaw lill-Korea ta' Fuq ekonomikament. Il-mawra ta' Ri Su-Yong fiċ-Ċina turi li l-Gvern Ċiniż m'għandux l-intenzjoni li jagħlaq il-bieb diplomatiku f'wiċċ il-Korea ta' Fuq. Però, bl-avvanzi teknoloġiċi li l-Korea ta' Fuq għamlet fil-programm nukleari tagħha qiegħda toħloq sitwazzjoni imbarazzanti għaċ-Ċina li jaf ikollha tiġi indirizzata b'mod differenti kkumparat mal-passat. Bħalissa x'theddida toffri d-DPRK? S'issa ma jidhirx li seħħew xi żviluppi diplomatiċi importanti minkejja d-diversi manuvri politiċi u ekonomiċi li semmejna aktar qabel. Għaldaqstant, huwa mistenni li s-sanzjonijiet internazzjonali fuq il-Korea ta' Fuq ikomplu jiżdiedu u din se tkompli tinjorahom. Huwa maħsub li attwalment il-Korea ta' Fuq għandha għad-dispożizzjoni tagħha bejn 20 u 30 missila oħra tat-tip Musudan li mistennijin jiġu użati f'testijiet oħra fis-snin li ġejjin. Esperti fir-riċerka bellika sostnew li dan il-pajjiż għadu madwar għaxar snin 'il bogħod teknoloġikament biex ikun kapaċi jċekken munizzjon nukleari kemm hemm bżonn biex dan joqgħod fuq missila tat-tip Musudan. Kif semmejna qabel, id-distanza limitata li tkompri din il-missila ma tippermettilhiex tasal sal-kontinent Amerikan direttament. Madankollu, il-Korea ta' Fuq qiegħda taħdem fuq żviluppi biex il-Musudan ikunu jistgħu jiġu sparati mis-sottomarini. Jekk dan l-għan jintlaħaq, il-kosta tal-Punent tal-Istati Uniti tkun esposta kollha għall-attakki nukleari mill-baħar. Bosta qegħdin jistaqsu jekk il-periklu kbir li jġibu magħhom dawn ir-riċerki humiex biżżejjed biex iġiegħlu lill-komunità internazzjonali tintervieni b'mod aggressiv fil-ġejjieni.